Lugupeetud Riigikogu liikmed, lugupeetud härra Sinissaar! Ma arvan, et siin on palju põhjusi. Ma ei hakka vaatama teiste õue, püüaksin kõigepealt raadio poolt neid asju sisemiselt vaadata. Siin on erinevaid motiive, kes on läinud poliitikasse, kes on  läinud eraraadiotesse, kes on läinud eralehtedesse. Ja ma arvan, et see inimeste liikumine on päris loomulik protsess. Kui me vaatame ka mujale, siis võin meenutada soomlaste kogemust. Kui hakkasid tekkima eraraadiojaamad, siis oma esimese kaadri said nad kõik Yleisradiost, sest et mujal polnud professionaalseid inimesi ette valmistatud. Ja loomulikult on siin suurt rolli omanud ka materiaalne külg, sest teatavasti Eesti Raadio praegu ei suuda maksta oma töötajatele sellist palka, nagu umbes samalaadse töö  eest võiks saada kusagil mujal. Aitäh!